b'\n_START_ARTICLE_\nVilniaus universiteto Teis\xc4\x97s fakultetas\n_START_SECTION_\nIstorija\n_START_PARAGRAPH_\n1579 m. baland\xc5\xbeio 1 d. Stepono Batoro suteikta privilegija u\xc5\xbe Vilniaus j\xc4\x97zuit\xc5\xb3 akademijos (VJA) rib\xc5\xb3 paliko teis\xc4\x97s ir medicinos mokslus. J\xc4\x97zuitai nuog\xc4\x85stavo, kad teis\xc4\x97s ir medicinos studentai gali atsive\xc5\xbeti \xe2\x80\x9ekenksming\xc5\xb3" (\xe2\x80\x9eereti\xc5\xa1k\xc5\xb3\xe2\x80\x9c) knyg\xc5\xb3, o pasaulie\xc4\x8diai d\xc4\x97stytojai, patys u\xc5\xbesikr\xc4\x97t\xc4\x99 \xe2\x80\x9eerezija\xe2\x80\x9c, gali j\xc4\x85 propaguoti, o tai gal\xc4\x97t\xc5\xb3 privesti Akademij\xc4\x85 iki jos (su)\xc5\xbelugdymo (remiantis Pont-a-Mousson akademijos j\xc4\x97zuitus vizitavusio t\xc4\x97vo Jono Maldonato (SJ) nuomone, i\xc5\xa1sakyta 1579\xc2\xa0m. baland\xc5\xbeio 20 d. lai\xc5\xa1ke Lotaringijos kunigaik\xc5\xa1\xc4\x8diui Karoliui III: \xe2\x80\xa6i\xc5\xa1 patirties \xc5\xbeinome, kad viena de\xc5\xa1imtis Teis\xc4\x97s fakulteto student\xc5\xb3 (kiek j\xc5\xb3 dabar yra Ponte) pridar\xc4\x97 daugiau blogio ir nusi\xc5\xbeengim\xc5\xb3 per 1-erius metus kaip visi kiti studentai per 4-erius). Taigi, J\xc4\x97zuit\xc5\xb3 ordinas s\xc4\x85moningai slopino iniciatyvas (Mucijus Vitelskis, Ordino generolas 1615\xe2\x80\x931645 metais, ir kiti), nor\xc4\x97dami \xe2\x80\x9eveikti profesori\xc5\xb3 drausmingum\xc4\x85\xe2\x80\x9c d\xc4\x97l kovos prie\xc5\xa1 Reformacij\xc4\x85 Lietuvos did\xc5\xbeiojoje kunigaik\xc5\xa1tyst\xc4\x97je (be kita ko J\xc4\x97zuitams nepatiko Lietuvos statutas, \xc4\xaftvirtin\xc4\x99s religij\xc5\xb3 tolerancij\xc4\x85, vienodas evangelik\xc5\xb3 reformat\xc5\xb3, sta\xc4\x8diatiki\xc5\xb3 ir Romos katalik\xc5\xb3 teises). Steigti Teis\xc4\x97s ir Medicinos fakultetus taip pat delsta d\xc4\x97l Krokuvos universiteto interes\xc5\xb3 protegavimo, nuolaidos Lenkijos bajorams mainais u\xc5\xbe Vyriausiojo Lietuvos tribunolo \xc4\xafk\xc5\xabrimo toleravim\xc4\x85.\n_START_SECTION_\nVilniaus j\xc4\x97zuit\xc5\xb3 akademijos Teis\xc4\x97s fakultetas\n_START_PARAGRAPH_\nBroliai didikai Jeronimas Valavi\xc4\x8dius (\xe2\x80\xa0 1636 m.) ir Eustachijus Valavi\xc4\x8dius (1560\xe2\x80\x931630) ilgai siek\xc4\x97 pakeisti 1579\xc2\xa0m. Vilniaus j\xc4\x97zuit\xc5\xb3 akademijos steigimo privilegijoje (netiesiogiai) \xc4\xafvardint\xc4\x85 draudim\xc4\x85 \xc4\xafkurti Teis\xc4\x97s ir Medicinos padalinius._NEWLINE_Teis\xc4\x97s fakultetas \xc4\xafsteigtas 1641 met\xc5\xb3 spalio 11 d. Vladislovo Vazos privilegija, kuri\xc4\x85 l\xc4\x97m\xc4\x97 fakulteto fundatoriaus Lietuvos pakanclerio Kazimiero Leono Sapiegos (1609\xe2\x80\x931656) ir j\xc4\x97zuit\xc5\xb3 susitarimai._NEWLINE_Teis\xc4\x97s fakultetas prad\xc4\x97jo darb\xc4\x85 tik 1644\xc2\xa0m, kai \xc4\xaf Vilni\xc5\xb3 atvyko teis\xc4\x97s profesoriai pasaulie\xc4\x8diai i\xc5\xa1 Bavarijos Ingol\xc5\xa1tato universiteto (jame mok\xc4\x97si ir pats fundatorius)\xc2\xa0\xe2\x80\x93 tai abiej\xc5\xb3 teisi\xc5\xb3 daktarai d\xc4\x97stytojai kanonistas Jonas Jurgis \xc5\xa0aueris ir civilistas Simonas Dilgeris (\xe2\x80\xa0 po 1666\xc2\xa0m.). Jiems i\xc5\xa1kilmi\xc5\xb3 \xc5\xa0v. Jon\xc5\xb3 ba\xc5\xbeny\xc4\x8dioje metu buvo suteikti abiej\xc5\xb3 teisi\xc5\xb3 magistr\xc5\xb3 ir filosofijos daktaro laipsniai._NEWLINE_1645\xc2\xa0m. (ar 1646\xc2\xa0m.) darb\xc4\x85 prad\xc4\x97jo ir Padujos universiteto profesorius pasaulietis kanonistas Aronas Aleksandras Olizarovskis (1610\xe2\x80\x931659).\n_START_SECTION_\nSchola Sapiehana\n_START_PARAGRAPH_\n1655 m. Kazimieras Leonas Sapiega, siekdamas, kad Teis\xc4\x97s fakultetas i\xc5\xa1likt\xc5\xb3, testamentu jam u\xc5\xbera\xc5\xa1\xc4\x97 Po\xc4\x8dajev\xc5\xb3 dvar\xc4\x85 (Volyn\xc4\x97s gubernija, K\xc5\xa1emeneco pavietas) ir savo bibliotek\xc4\x85 Ru\xc5\xbeanuose (Gardino pavietas). Fundacijoje buvo numatyta i\xc5\xa1laikyti 4 katedras: po 2 kiekvienam Fakulteto skyriui\xc2\xa0\xe2\x80\x93 Kanon\xc5\xb3 teis\xc4\x97s ir Civilin\xc4\x97s teis\xc4\x97s. Atsid\xc4\x97kojant Teis\xc4\x97s fakultetas buvo pavadintas Schola Sapiehana (liet. Sapiegos mokykla)._NEWLINE_D\xc4\x97l ATR-Maskvos karo (1654\xe2\x80\x931667) mokykla neteko savo pajam\xc5\xb3 ir buvo u\xc5\xbedaryta. 1667 m. akademija atgavo Po\xc4\x8dajevi\xc4\x8dius, pager\xc4\x97jo materialin\xc4\x97 pad\xc4\x97tis. Teis\xc4\x97s mokykl\xc4\x85 v\xc4\x97l prad\xc4\x97jo lankyti \xe2\x80\x9egan\xc4\x97tinas student\xc5\xb3 skai\xc4\x8dius"._NEWLINE_1684 m. civilin\xc4\x97s teis\xc4\x97s profesorium buvo paskirtas dar vienas teisininkas\xc2\xa0\xe2\x80\x93 abiej\xc5\xb3 teisi\xc5\xb3 daktaras Pranci\xc5\xa1kus Peyer (be kita ko 1684\xc2\xa0m. gegu\xc5\xbe\xc4\x97s 18 m. Vilniaus kapitulos i\xc5\xa1rinktas konsistorijos notaru).\n_START_SECTION_\nVU Teis\xc4\x97s fakultetas\n_START_PARAGRAPH_\nIki 1832\xc2\xa0m., kai Rusijos imperatorius Nikolajus I \xc4\xafsak\xc4\x97 Vilniaus universitet\xc4\x85 u\xc5\xbedaryti, teis\xc4\x99 kone 200 met\xc5\xb3 d\xc4\x97st\xc4\x97 gars\xc5\xabs to meto Europos teisininkai ir mokslininkai. Tai Joachimas Lelevelis (1786\xe2\x80\x931861), Jeronimas Stroinovskis (1752\xe2\x80\x931815), Aloyzas Kapelis (1776\xe2\x80\x931838), Ignas Danilevi\xc4\x8dius (1787\xe2\x80\x931843); taip pat I. Oldachovskis, S. Malevskis, J. Jaro\xc5\xa1ev\xc4\x8dius, ir kiti.\n_START_SECTION_\nLietuvos (Vytauto Did\xc5\xbeiojo) universiteto Teisi\xc5\xb3 fakultetas\n_START_PARAGRAPH_\nNors ir 1919\xc2\xa0m. ir v\xc4\x97l buvo atkurtas Universitetas, ta\xc4\x8diau Lenkijai aneksavus kra\xc5\xa1t\xc4\x85, lietuvi\xc5\xa1koji teis\xc4\x97s mokykla savo tradicijas buvo priversta t\xc4\x99sti Kaune: prad\xc4\x97jo veikti Auk\xc5\xa1t\xc5\xb3j\xc5\xb3 kurs\xc5\xb3 Teisi\xc5\xb3 skyrius. 1922 m. antroje pus\xc4\x97je laikinojoje sostin\xc4\x97je \xc4\xafkurtas Lietuvos (Dabartinis Vytauto Did\xc5\xbeiojo universitetas) universiteto Teisi\xc5\xb3 fakultetas, kuriame d\xc4\x97st\xc4\x97 i\xc5\xa1kiliausi to meto Lietuvos teisininkai kaip Petras Leonas (1864\xe2\x80\x931938), Vaclovas Bir\xc5\xbei\xc5\xa1ka (1884\xe2\x80\x931956), Augustinas Janulaitis (1878\xe2\x80\x931950), Mykolas Romeris (1880\xe2\x80\x931945) ir kiti. 1922\xc2\xa0m. Kaune \xc4\xafkurto universiteto Teisi\xc5\xb3 fakultete veikusi Baud\xc5\xbeiamosios teis\xc4\x97s katedra kiek v\xc4\x97liau buvo sujungta su Baud\xc5\xbeiamojo proceso katedra._NEWLINE_Lietuvai susigr\xc4\x85\xc5\xbeinus Vilniaus kra\xc5\xa1t\xc4\x85, Teisi\xc5\xb3 ir Humanitarini\xc5\xb3 moksl\xc5\xb3 fakultetai i\xc5\xa1 Kauno perkelti \xc4\xaf sostin\xc4\x99. 1942\xc2\xa0m. kovo m\xc4\x97n. Teis\xc4\x97s fakultetas buvo u\xc5\xbedarytas antr\xc4\x85 kart\xc4\x85.\n_START_SECTION_\nVilniaus valstybinio universiteto Teis\xc4\x97s fakultetas\n_START_PARAGRAPH_\n1944 m. ruden\xc4\xaf VU atnaujino savo veikl\xc4\x85 ir veik\xc4\x97 kaip Vilniaus valstybinis universitetas (sovietinio tipo auk\xc5\xa1toji mokykla). Teis\xc4\x97s fakultetas t\xc4\x99s\xc4\x97 savo veikl\xc4\x85. 1970 m. prad\xc4\x97jo veikti Darbo teis\xc4\x97s katedra (ved\xc4\x97jas\xc2\xa0\xe2\x80\x93 doc. V. Nekra\xc5\xa1as). 1977 m. Baud\xc5\xbeiamosios teis\xc4\x97s ir baud\xc5\xbeiamojo proceso katedra buvo padalinta \xc4\xaf Baud\xc5\xbeiamosios teis\xc4\x97s ir Kriminalistikos ir baud\xc5\xbeiamojo proceso katedr\xc4\x85.\n_START_SECTION_\nVilniaus universiteto Teis\xc4\x97s fakultetas\n_START_PARAGRAPH_\nAtk\xc5\xabrus Lietuvos nepriklausomyb\xc4\x99 ir stokojant teisinink\xc5\xb3 tarptautinink\xc5\xb3, 1991 m. buvo \xc4\xafsteigta Tarptautin\xc4\x97s teis\xc4\x97s ir lyginamosios teis\xc4\x97s katedra (1998 m. pervadinta \xc4\xaf Tarptautin\xc4\x97s teis\xc4\x97s ir Europos S\xc4\x85jungos teis\xc4\x97s katedr\xc4\x85); ved\xc4\x97jas\xc2\xa0\xe2\x80\x93 doc. Vilenas Vadapalas (g. 1954\xc2\xa0m.), nuo 2001 m.\xc2\xa0\xe2\x80\x93 doc. Zenonas Petrauskas (1950\xe2\x80\x932009), o nuo 2005 m. iki 2009\xc2\xa0m.\xc2\xa0\xe2\x80\x93 doc. Dainius \xc5\xbdalimas (g. 1973\xc2\xa0m.)._NEWLINE_Iki 2002 m. baigus teis\xc4\x97s studijas, atlikus (diplomin\xc4\x99) praktik\xc4\x85 ir apgynus diplomin\xc4\xaf darb\xc4\x85, buvo suteikiama teisininko kvalifikacija. Nuo 2003 m. baigus studijas ir apgynus magistro darb\xc4\x85, yra suteikiamas kvalifikacinis teis\xc4\x97s magistro laipsnis._NEWLINE_Iki 2009 m. rugpj\xc5\xab\xc4\x8dio 31 d. Fakultete veik\xc4\x97 Baud\xc5\xbeiamosios teis\xc4\x97s katedra, Civilin\xc4\x97s teis\xc4\x97s ir civilinio proceso katedra (1641 m. \xc4\xafsteigta kaip Civilin\xc4\x97s teis\xc4\x97s katedra), Darbo teis\xc4\x97s katedra (ved\xc4\x97jas\xc2\xa0\xe2\x80\x93 doc. Tomas Davulis), Konstitucin\xc4\x97s ir administracin\xc4\x97s teis\xc4\x97s katedra (buvusi Valstybin\xc4\x97s teis\xc4\x97s katedra), Kriminalistikos ir baud\xc5\xbeiamojo proceso katedra, Tarptautin\xc4\x97s ir ES teis\xc4\x97s katedra, Teis\xc4\x97s teorijos ir istorijos katedra (buvusi Valstyb\xc4\x97s ir teis\xc4\x97s teorijos ir istorijos katedra).\n_START_SECTION_\nStrukt\xc5\xabra\n_START_PARAGRAPH_\nNuo 2009\xc2\xa0m. rugs\xc4\x97jo 1 d. Fakultete veikia \xc5\xa1ios katedros: Baud\xc5\xbeiamosios justicijos (ved\xc4\x97jas\xc2\xa0\xe2\x80\x93 prof. Gintaras \xc5\xa0vedas), Privatin\xc4\x97s teis\xc4\x97s (ved\xc4\x97jas\xc2\xa0\xe2\x80\x93 prof. habil. dr. Vytautas Nekro\xc5\xa1ius) ir Vie\xc5\xa1osios teis\xc4\x97s katedros (ved\xc4\x97jas\xc2\xa0\xe2\x80\x93 doc. dr. Haroldas \xc5\xa0ink\xc5\xabnas)._NEWLINE_U\xc5\xbesienio teis\xc4\x97s mokyklos bei centrai\xc2\xa0\xe2\x80\x93 tai Pranc\xc5\xabzijos teis\xc4\x97s mokykla ir Vokietijos teis\xc4\x97s centras. Taip pat pa\xc5\xbeym\xc4\x97tini Ryt\xc5\xb3 Europos teis\xc4\x97s centras (\xc4\xafsteigtas 2003 m.) bei Lenkijos teis\xc4\x97s mokykla (\xc4\xafsteigta 2001\xc2\xa0m.), Informatikos teis\xc4\x97s centras prie VU Teis\xc4\x97s fakulteto.\n_START_SECTION_\nMokslas\n_START_PARAGRAPH_\nNuo 1957 m. Fakultetas leid\xc5\xbeia teis\xc4\x97s mokslin\xc4\xaf \xc5\xbeurnal\xc4\x85 \xe2\x80\x9eTeis\xc4\x97\xe2\x80\x9c (nuo 1999\xc2\xa0m. iki 2003 m. buvo paskelbti 169 TF mokslinink\xc5\xb3 darbai). Fakultete vykdomi nacionaliniai ir tarptautiniai tyrimai. Rengiamos ir ginamos socialini\xc5\xb3 moksl\xc5\xb3 (teis\xc4\x97s krypties) disertacijos (anks\xc4\x8diau\xc2\xa0\xe2\x80\x93 ir habilitacijos), atliekamos habilitacijos proced\xc5\xabros. Tarptautin\xc4\x97s ir ES teis\xc4\x97s katedros darbuotojai reik\xc5\xa1mingai prisid\xc4\x97jo prie Lietuvos teis\xc4\x97s harmonizavimo su ES teise, tyr\xc4\x97 ir sprend\xc4\x97 atitinkamas problemas (dalis darbuotoj\xc5\xb3 buvo ir iki \xc5\xa1iol vadovaujan\xc4\x8dias pareigas einantys ETD prie LR TM tarnautojai), taip pat teisinius stojimo ir dalyvavimo NATO aspektus, Europos \xc5\xbemogaus teisi\xc5\xb3 konvencijos ai\xc5\xa1kinim\xc4\x85 ir taikym\xc4\x85 \xc5\xbemogaus teisi\xc5\xb3 teismo praktikoje, veikl\xc4\x85 t\xc4\x99sia net ir dirbdami tarptautiniuose teismuose (pvz., E\xc5\xbdTT teis\xc4\x97jai prof. Pranas K\xc5\xabris, doc. Danut\xc4\x97 Jo\xc4\x8dien\xc4\x97, Pirmosios instancijos teismo teis\xc4\x97jas prof. Vilenas Vadapalas). Civilin\xc4\x97s ir civilinio proceso (nuo 2009\xc2\xa0m.\xc2\xa0\xe2\x80\x93 Privatin\xc4\x97s teis\xc4\x97s) katedroje prad\xc4\x97tos nagrin\xc4\x97ti Lietuvos privatin\xc4\x97s teis\xc4\x97s sistemos k\xc5\xabrimo, civilin\xc4\x97s teis\xc4\x97s ir civilinio proceso teis\xc4\x97s ai\xc5\xa1kinimo ir taikymo teorin\xc4\x97s ir praktin\xc4\x97s problemos._NEWLINE_VU TF yra tarptautinio teis\xc4\x97s doktorant\xc5\xabros tinklo narys. _NEWLINE_VU TF Student\xc5\xb3 mokslin\xc4\x99 draugija - tai galimyb\xc4\x97 gilintis \xc4\xaf norim\xc4\x85 teis\xc4\x97s srit\xc4\xaf, bendradarbiaujant su kuratoriais ir para\xc5\xa1yti mokslin\xc4\xaf straipsn\xc4\xaf, kuris bus publikuojamas oficialiame VU TF SMD leidinyje, bei kur\xc4\xaf bus galima pristatyti VU TF SMD organizuojamose konferencijose.\n_START_SECTION_\nAlumni\n_START_PARAGRAPH_\nVilniaus universiteto Teis\xc4\x97s fakulteto Alumni draugija\xc2\xa0\xe2\x80\x93 tai Fakulteto aukl\xc4\x97tini\xc5\xb3 asociacija, kurios misija\xc2\xa0\xe2\x80\x93 palaikyti fakulteto absolvent\xc5\xb3 tarpusavio ry\xc5\xa1ius bei ry\xc5\xa1ius su Alma mater, prisid\xc4\x97ti prie Fakulteto veiklos vystymo ir pl\xc4\x97tros, vystyti Fakulteto aukl\xc4\x97tini\xc5\xb3 bendruomen\xc4\x97s profesinius geb\xc4\x97jimus. Draugija vykdo \xc5\xa1viet\xc4\x97ji\xc5\xa1kus, profesini\xc5\xb3 geb\xc4\x97jim\xc5\xb3 tobulinimo, mokslo ir studij\xc5\xb3 pl\xc4\x97tros projektus, teikia finansin\xc4\x99 param\xc4\x85 Fakultetui, jo studentams, student\xc5\xb3 organizacijoms, remia mokslo renginius. \xc5\xa0iuo metu draugija jungia vir\xc5\xa1 150 nari\xc5\xb3, gyvenan\xc4\x8di\xc5\xb3 ir dirban\xc4\x8di\xc5\xb3 \xc4\xafvairiuose Lietuvos miestuose.\n_START_SECTION_\nPartneriai\n_START_PARAGRAPH_\nFakultetas s\xc4\x97kmingai bendradarbiauja su \xc4\xafvairiomis teisin\xc4\x97mis \xc4\xafstaigomis bei organizacijomis. Pasira\xc5\xa1ytos sutartys leid\xc5\xbeia fakulteto studentams \xc5\xa1iose institucijose atlikti praktik\xc4\x85, o mokslo darbuotojams\xc2\xa0\xe2\x80\x93 mokslinius tyrimus. Nacionalin\xc4\x97s bendradarbiavimo sutartys pasira\xc5\xa1ytos su tokiomis institucijomis bei \xc4\xafstaigomis kaip LR Vyriausyb\xc4\x97s kanceliarija, LR teisingumo ministerija, Lietuvos Auk\xc5\xa1\xc4\x8diausiasis Teismas, Advokat\xc5\xb3 taryba, Lietuvos notar\xc5\xb3 r\xc5\xabmai, Teis\xc4\x97s institutas, V\xc4\xae Teisin\xc4\x97s informacijos centras, Vilniaus vie\xc5\xa1oji advokat\xc5\xb3 kontora, Luki\xc5\xa1ki\xc5\xb3 tardymo izoliatorius\xc2\xa0\xe2\x80\x93 kal\xc4\x97jimas, Kal\xc4\x97jim\xc5\xb3 departamentas prie LR teisingumo ministerijos.'